Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. IR-REGOLAMENT DWAR IL-KONDIVIŻJONI TAL-ISFORZI 1. X'inhu l-fini tar-Regolament dwar il-Kondiviżjoni tal-Isforzi? Ir-Regolament dwar il-Kondiviżjoni tal-Isforzi (ESR), kif ġie adottat fl-2018, jistabbilixxi miri nazzjonali għal tnaqqis tal-emissjonijiet mit-trasport bit-triq, it-tisħin tal-bini, l-agrikoltura, l-installazzjonijiet industrijali żgħar u l-ġestjoni tal-iskart. Dawn is-setturi, li sa issa ma kinux inklużi fl-Iskema tal-UE għan-Negozjar ta' Kwoti ta' Emissjonijiet (EU ETS), bħalissa jiġġeneraw madwar 60 % tal-emissjonijiet tal-gassijiet serra tal-UE. Biex tintlaħaq il-mira globali tal-UE għat-tnaqqis tal-emissjonijiet sal-2030, il-Kummissjoni issa qed tipproponi li fil-kuntest tal-ESR l-emissjonijiet jitnaqqsu b'mill-inqas 40 % meta mqabbel mal-livelli tal-2005. Din hija żieda ta' 11-il punt perċentwali meta mqabbel mal-mira eżistenti ta' tnaqqis tal-emissjonijiet ta' 29 %. L-ESR jiżgura li l-Istati Membri kollha jikkontribwixxu għall-azzjoni klimatika tal-UE b'mod ġust u xieraq. Iqassam l-isforzi nazzjonali billi jiżgura li l-Istati Membri b'PDG per capita għoli jkollhom miri ogħla għat-tnaqqis tal-emissjonijiet. L-allokazzjonijiet annwali tal-emissjonijiet huma stabbiliti għal kull Stat Membru, u jitnaqqsu b'mod progressiv sal-2030. L-ESR fih għadd ta' flessibbiltajiet li jippermettu lill-Istati Membri jilħqu l-miri tagħhom b'mod kosteffiċjenti. Il-proposta tal-Kummissjoni żżomm l-arkitettura u l-kamp ta' applikazzjoni eżistenti tar-Regolament. Minbarra li tistabbilixxi miri aktar ambizzjużi għall-UE u l-Istati Membri, il-proposta tinkludi aġġustamenti limitati fil-mod kif l-Istati Membri jistgħu jużaw il-flessibbiltajiet eżistenti biex jilħqu l-miri tagħhom. B'mod ġenerali, il-miri aġġornati jkomplu jnaqqsu l-firxa tal-emissjonijiet per capita tal-Istati Membri fl-2030 meta mqabbel mal-miri attwali. Fl-aħħar nett, il-proposta toħloq riżerva ta' sikurezza addizzjonali biex tgħin lill-Istati Membri jikkonformaw mal-miri aktar ambizzjużi tagħhom tal-ESR. L-ESR se jkompli jkopri s-setturi tat-trasport bit-triq u tal-bini, flimkien mal-inklużjoni tagħhom f'sistema ġdida għan-negozjar ta' kwoti ta' emissjonijiet. 2. Għaliex huwa meħtieġ li l-bini u t-trasport jinżammu fir-Regolament dwar il-Kondiviżjoni tal-Isforzi meta issa huma koperti wkoll min-negozjar ta' kwoti ta' emissjonijiet? It-trasport bit-triq u l-bini huma responsabbli għal madwar 55 % tal-emissjonijiet koperti mill-ESR illum. It-tnaqqis tal-emissjonijiet f'dawn is-setturi s'issa ma kienx biżżejjed – l-emissjonijiet mit-trasport bit-triq żdiedu – u għalhekk jeħtieġ li jitħaffef biex tintlaħaq il-mira aktar ambizzjuża għall-2030. Dan jeħtieġ approċċ ta' politika differenti. Is-sinjal tal-prezz li jirriżulta min-negozjar ta' kwoti ta' emissjonijiet għat-trasport bit-triq u l-fjuwils għat-tisħin se jinċentiva lin-negozji u lill-konsumaturi biex jiffrankaw l-enerġija u jagħmlu investimenti li ma jagħmlux ħsara lill-klima (ara l-Memo dwar in-Negozjar ta' Kwoti ta' Emissjonijiet). Madankollu, dawn huma setturi fejn l-inċentivi tal-prezzijiet għandhom jiġu kkomplementati minn azzjoni tal-gvern bħall-indirizzar tal-fallimenti tas-suq, l-investiment fl-infrastruttura, il-promozzjoni tal-użu ta' karozzi b'emissjonijiet żero u l-promozzjoni tar-rinnovazzjoni tal-bini. Min-naħa tagħhom, tali politiki se jippermettu u jiffaċilitaw id-deċiżjonijiet ta' investiment meħtieġa tal-konsumaturi u tan-negozji, filwaqt li jtejbu l-azzjoni kosteffettiva u jnaqqsu għall-minimu meħtieġ l-impatt tal-ipprezzar tal-karbonju fuq il-konsumaturi individwali. 3. L-Istati Membri kollha se jkollhom iżidu l-isforzi tagħhom biex jilħqu l-mira l-ġdida tal-UE? Kif se jitqassmu l-isforzi? L-Istati Membri kollha għandhom jikkontribwixxu għall-kisba tal-mira miżjuda fl-Unjoni kollha. Il-miri l-ġodda tal-Istati Membri se jvarjaw minn 10 % sa 50 % meta mqabbel mal-emissjonijiet tal-2005. Approċċ ibbażat biss fuq il-PDG per capita joħloq kostijiet relattivament ogħla għal xi Stati Membri biex jilħqu l-miri tagħhom, u għalhekk il-Kummissjoni tipproponi li taġġusta l-miri biex jirriflettu l-kosteffettività. Il-grafika ta' hawn taħt tindika l-mira proposta għat-tnaqqis tal-emissjonijiet għall-2030 ta' kull Stat Membru. 4. Hemm xi flessibbiltà f'kif l-Istati Membri jistgħu jilħqu l-miri vinkolanti tagħhom għal dawn is-setturi? Ir-Regolament dwar il-Kondiviżjoni tal-Isforzi għandu diversi mekkaniżmi li jgħinu lill-Istati Membri jikkonformaw mal-miri tagħhom b'mod kosteffiċjenti. L-Istati Membri jistgħu “jfaddlu jew jissellfu” allokazzjonijiet tal-emissjonijiet. Fi snin meta l-emissjonijiet ikunu inqas mill-allokazzjonijiet annwali tal-emissjonijiet tagħhom, l-Istati Membri jistgħu jfaddlu l-eċċessi u jużawhom fis-snin ta' wara. Fi snin meta l-emissjonijiet ikunu ogħla mil-limitu annwali, l-Istati Membri jistgħu jissellfu ammont limitat ta' allokazzjonijiet mis-sena ta' wara. L-Istati Membri jistgħu wkoll jixtru u jbigħu allokazzjonijiet tal-emissjonijiet bejniethom, u b'hekk iżidu l-kosteffiċjenza tal-ilħuq tal-mira ġenerali tal-UE għat-tnaqqis tal-emissjonijiet. Barra minn hekk, l-Istati Membri jistgħu jużaw ammont limitat ta' krediti ġġenerati fis-settur tal-art bit-tneħħija ta' gassijiet serra biex jikkonformaw mal-miri tagħhom skont l-ESR. Bħala għajnuna biex jilħqu l-miri tagħhom, abbażi tal-konklużjonijiet tal-Kunsill Ewropew ta' Ottubru 2014, sitt Stati Membri (jiġifieri l-Belġju, id-Danimarka, l-Irlanda, il-Lussemburgu, l-Awstrija u l-Finlandja) li l-miri nazzjonali ta' tnaqqis tagħhom u l-potenzjal ta' tnaqqis kosteffiċjenti tagħhom kienu ogħla mill-medja tal-UE, jistgħu jużaw għadd limitat ta' kwoti tal-EU ETS biex ikopru l-emissjonijiet fis-setturi tal-kondiviżjoni tal-isforzi, billi jikkanċellaw il-kwoti li kieku kienu jiġu rkantati. Malta ngħatat l-istess possibbiltà, peress li ma kienet allokat l-ebda kwota tal-EU ETS bla ħlas lil installazzjonijiet industrijali fl-2013. L-Istati Membri jistgħu jibbenefikaw ukoll minn riżerva ta' sikurezza taħt ċerti kundizzjonijiet, dment li tintlaħaq il-mira globali tal-UE għat-tnaqqis tal-emissjonijiet. Il-Kummissjoni tipproponi wkoll il-ħolqien ta' riżerva addizzjonali għall-Istati Membri bbażata fuq it-tneħħija ta' gassijiet serra “mhux użati” ġġenerati fl-UE. Ir-riżerva addizzjonali taġixxi bħala assigurazzjoni u ssir effettiva biss jekk l-UE tilħaq il-mira tagħha għall-2030 li tnaqqas l-emissjonijiet netti tal-gassijiet serra b'mill-inqas 55 %. Il-Liġi Ewropea dwar il-Klima tistabbilixxi l-kontribuzzjoni massima tat-tneħħija netta għall-ilħuq tal-mira ta' -55 % għal 225 MtCO2Eq. 5. Liema politiki u miżuri se jgħinu lill-Istati Membri jilħqu l-miri tagħhom għall-kondiviżjoni tal-isforzi? Il-proposti adottati llum huma kollha interkonnessi mill-qrib, u kull proposta tikkumplimenta lill-oħrajn u tgħin biex jintlaħqu l-għanijiet tagħhom. Id-Direttiva dwar l-Effiċjenza fl-Użu tal-Enerġija, id-Direttiva dwar l-Enerġija Rinnovabbli, l-istandards tas-CO2 għall-karozzi u l-vannijiet, ir-Regolament dwar l-Infrastruttura tal-Fjuwils Alternattivi u n-negozjar ta' kwoti ta' emissjonijiet se jgħinu lill-Istati Membri jilħqu l-miri tagħhom fil-kuntest tal-ESR. Fil-livell nazzjonali, dawn il-politiki jeħtieġ li jiġu kkomplementati minn azzjoni tal-gvern biex jiġu indirizzati l-fallimenti tas-suq, bħall-investiment fl-infrastruttura, l-appoġġ għax-xiri ta' karozzi b'emissjonijiet żero, u l-appoġġ għar-rinnovazzjoni tal-bini b'mod kosteffiċjenti. IR-REGOLAMENT DWAR L-UŻU TAL-ART, IL-FORESTRIJA U L-AGRIKOLTURA NEWTRALI GĦALL-KLIMA 1. X'inhu l-fini tar-Regolament dwar l-użu tal-art, il-forestrija u l-agrikoltura? Biex niksbu l-objettivi tal-Patt Ekoloġiku, nappoġġaw ir-restawr tal-bijodiversità u nsiru l-ewwel kontinent newtrali għall-klima sal-2050, neħtieġu bjar tal-karbonju naturali f'saħħithom. Dan jeħtieġ treġġigħ lura urġenti tax-xejra negattiva attwali; L-ammont ta' CO2 li l-foresti u l-ħamrija Ewropej qed ineħħu mill-atmosfera naqas b'madwar 20 % mill-2013 sal-2018. Ir-restawr u t-tkabbir tal-bjar tal-karbonju tagħna fl-għaxar snin li ġejjin huma possibbli, iżda jeħtieġu azzjoni immedjata u deċiżiva. Il-Kummissjoni qed tipproponi li ssir reviżjoni tar-Regolament dwar l-użu tal-art, it-tibdil fl-użu tal-art u l-forestrija biex jiġu pprovduti inċentivi aktar qawwija għall-Istati Membri biex ikabbru u jtejbu l-bjar tal-karbonju naturali tagħhom f'konformità mal-Liġi Ewropea dwar il-Klima, u biex titnaqqas il-kumplessità tar-regoli attwali. Il-Kummissjoni tipproponi li jsir progress lejn qafas ta' politika aktar integrat li jkopri l-attivitajiet relatati mal-agrikoltura, il-forestrija u l-użu tal-art (AFOLU), bħala parti minn għodda waħda ta' politika dwar il-klima lil hinn mill-2030. 2. X'riformi qed jiġu proposti għar-Regolament? Il-Kummissjoni qed tipproponi li jiddaħħlu fis-seħħ miri vinkolanti biex l-Istati Membri jżidu t-tneħħija netta tal-karbonju tagħhom fis-settur tal-użu tal-art u tal-forestrija għall-perjodu mill-2026 sal-2030, u li r-regoli dwar il-konformità jiġu ssimplifikati b'mod sinifikanti. Il-miri l-ġodda tal-Istati Membri se jammontaw għal tneħħija netta tal-karbonju ta' -310 Mt ta' ekwivalenti ta' CO2 fl-Unjoni għall-2030, jiġifieri żieda ta' madwar 15 % meta mqabbel mal-lum. Il-Kummissjoni qed tipproponi wkoll objettiv fil-livell tal-UE biex tintlaħaq in-newtralità klimatika fis-settur ikkombinat tal-użu tal-art, tal-forestrija u tal-agrikoltura sal-2035, inklużi l-emissjonijiet agrikoli mhux tas-CO2, bħal dawk mill-użu tal-fertilizzanti u mill-bhejjem. Il-produzzjoni primarja tal-ikel u l-bijomassa għandha ssir newtrali għall-klima sal-2035, u tqiegħed lill-UE fit-triq it-tajba lejn in-newtralità klimatika fl-2050. Barra minn hekk, il-proposta se ttejjeb il-monitoraġġ, ir-rappurtar u l-verifika tal-emissjonijiet u tat-tneħħija, pereżempju permezz ta' użu akbar ta' data ġeografika u telerilevament, sabiex il-progress tal-Istati Membri lejn il-kisba tal-miri tagħhom ikun jista' jiġi segwit b'mod aktar preċiż u akkurat (inkluż għal żoni sensittivi b'bijodiversità għolja jew bi stokkijiet għoljin ta' karbonju). Ir-regoli proposti se jkopru aħjar ukoll l-impatti negattivi tad-disturbi naturali (eż. nirien fil-foresti, ħanfus tal-qxur tas-siġar) fuq il-konformità tal-Istati Membri mal-miri. Fl-aħħar nett, qed jiġi propost qafas imtejjeb ta' inċentivi għall-ħżin tal-karbonju fi prodotti tal-injam għal użu fit-tul u ċirkolari. 3. Qed jiġu stabbiliti miri nazzjonali vinkolanti għat-tneħħija tal-karbonju għall-Istati Membri? Il-Kummissjoni qed tipproponi approċċ fi tliet stadji, b'miri li jevolvu tal-Istati Membri sal-2025, mill-2026 sal-2030, u mill-2031 sal-2035. Il-proposta tistabbilixxi mira għall-Unjoni kollha għal tneħħija netta tal-karbonju li tammonta għal -310 Mt ta' ekwivalenti ta' CO2 sal-2030. Din hija żieda ta' madwar 15 % meta mqabbel mat-tneħħija annwali attwali ta' madwar -268 Mt. L-Istati Membri se jkunu soġġetti għal miri vinkolanti għall-perjodu 2026-2030 f'konformità mal-ambizzjoni kumplessiva għall-2030. Il-miri tal-Istati Membri se jkunu bbażati fuq il-livell medju ta' tneħħija jew emissjonijiet mill-2016 sal-2018, kif ukoll fuq iż-żieda potenzjali tagħhom abbażi tal-erja tal-art ġestita disponibbli f'kull Stat Membru. Il-proposta għandha objettiv għall-UE kollha għan-newtralità klimatika għas-settur kollu tal-art fl-2035, li jibbilanċja l-emissjonijiet kollha ta' gassijiet serra mill-użu tal-art, il-forestrija u l-agrikoltura mat-tneħħija minn dawn it-tliet setturi fil-livell tal-UE. L-Istati Membri huma obbligati jikkontribwixxu għall-ilħuq tal-mira kollettiva, u sa nofs l-2024 se jippreżentaw kif beħsiebhom jilħqu dan l-objettiv fil-Pjanijiet Nazzjonali tagħhom dwar l-Enerġija u l-Klima. Fid-dawl tal-pjanijiet ippreżentati u valutazzjoni tal-impatt assoċjata, sa tmiem l-2025 il-Kummissjoni se tipproponi miri għall-Istati Membri u miżuri possibbli għall-UE kollha. 4. X'appoġġ jingħataw l-Istati Membri biex jilħqu l-miri tagħhom? Id-disturbi naturali (eż. nirien fil-foresti, ħanfus tal-qxur tas-siġar) jista' jkollhom impatt negattiv fuq il-kapaċità tal-Istati Membri li jżidu t-tneħħija tal-karbonju. Ir-Regolament attwali dwar l-Użu tal-Art, it-Tibdil fl-Użu tal-Art u l-Forestrija (LULUCF) diġà jipprovdi lill-Istati Membri b'diversi għażliet ta' flessibbiltà u negozjar biex jeskludu emissjonijiet estremi minn disturbi naturali, jew bidliet mhux previsti fir-rati tal-ħsad. Il-proposta tadatta dawk ir-regoli ta' flessibbiltà għall-perjodu mill-2026 sal-2030 u ttejjibhom, bil-ħsieb li toffri kumpens ogħla f'każijiet debitament ġustifikati, filwaqt li ssaħħaħ l-integrità ambjentali billi tinkludi l-emissjonijiet għall-ilħuq tal-mira tal-UE. L-għażliet li ġejjin huma disponibbli għall-Istati Membri li ma jistgħux jilħqu l-miri tagħhom: Fir-rigward tal-perjodu ta' wara l-2030, il-proposta toħloq obbligu għall-gvernijiet nazzjonali biex jispjegaw kif beħsiebhom jikkontribwixxu għall-mira kollettiva tan-newtralità klimatika fl-2035 permezz tal-Pjanijiet Nazzjonali tagħhom għall-Enerġija u l-Klima, li se jiġu aġġornati sa nofs l-2024. Abbażi ta' analiżi tal-pjanijiet ippreżentati, il-Kummissjoni se tipproponi, sa tmiem l-2025, miri għall-Istati Membri individwali u miżuri għall-UE kollha għall-perjodu ta' wara l-2030. Il-politika Agrikola Komuni toffri lill-Istati Membri fondi sostanzjali biex jappoġġaw lill-bdiewa u lill-forestiera fl-isforzi tagħhom għal ġestjoni aktar sostenibbli tal-foresti u tal-ħamrija tagħhom. Il-Kummissjoni qed taħdem fuq aktar miżuri ta' abilitazzjoni, bħall-inizjattiva tas-Sekwestru tal-Karbonju f'Art Agrikola u ċ-Ċertifikazzjoni tat-Tneħħija tal-Karbonju, li għandhom joħolqu mudelli kummerċjali ġodda u jippremjaw lil dawk il-bdiewa u l-forestiera li jadottaw prattiki li ma jagħmlux ħsara lill-klima. 5. Ir-Regolament kif jiġi kkombinat mad-Direttiva dwar l-Enerġija Rinnovabbli għall-promozzjoni ta' użu aktar sostenibbli tal-bijomassa? Miri ogħla għat-tneħħija tal-karbonju se jippromwovu bidla lejn użi aktar sostenibbli, fit-tul u ċirkolari tar-riżorsi naturali, li jwassal għal impjiegi u tkabbir f'dan is-settur. Il-ħżin tal-karbonju fi prodotti tal-injam dejjiema – bħal materjal tal-kostruzzjoni jew għamara – se jingħata preferenza permezz tal-prinċipju tal-użu sussegwenti tal-bijomassa ppremjat u meqjus mal-miri nazzjonali tat-tneħħija tal-karbonju. Skont il-prinċipju tal-użu sussegwenti tal-bijomassa, l-injam għandu jintuża skont l-ordni ta' preferenza li ġej: l-ewwel nett, għal prodotti tal-injam ta' kwalità għolja bħal materjal tal-kostruzzjoni jew għamara, it-tul tal-ħajja tal-prodotti għandu jiġi estiż meta jkun possibbli, qabel ma l-prodotti jingħataw skop ġdid jew jiġu riċiklati. Huwa biss jekk dawn l-użi jiġu eżawriti li l-injam għandu jintuża għall-bijoenerġija, u għandu jintrema biss jekk ma jkun xieraq għal ebda wieħed mill-għanijiet l-oħra. Ir-regoli mtejba dwar il-monitoraġġ u r-rappurtar tal-emissjonijiet u t-tneħħija se jippermettu identifikazzjoni aħjar u monitoraġġ aktar preċiż ta' żoni sensittivi b'bijodiversità għolja jew stokkijiet għoljin ta' karbonju, bħal artijiet mistagħdra jew żoni dejjem mgħottija bil-foresti, li ma għandhomx jintużaw għall-ksib ta' bijomassa. Dawn se jissejħu “żoni b'aċċess mhux permess” skont ir-regoli proposti fil-kuntest tad-Direttiva riveduta dwar l-Enerġija Rinnovabbli. L-inċentivi għal użu aktar sostenibbli tal-bijomassa u l-monitoraġġ aħjar ta' żoni sensittivi jikkomplementaw il-kriterji ta' sostenibbiltà msaħħa għall-bijoenerġija skont id-Direttiva dwar l-Enerġija Rinnovabbli. Għal aktar informazzjoni IP - Proposti leġiżlattivi għat-trasformazzjoni tal-ekonomija u s-soċjetà tal-UE biex jintlaħqu l-ambizzjonijiet klimatiċi Inwettqu l-Patt Ekoloġiku Ewropew – paġna web dedikata (inklużi proposti leġiżlattivi) Inwettqu l-Patt Ekoloġiku Ewropew – filmati u ritratti Aktar informazzjoni dwar il-proposti għal Azzjoni Klimatika